Eleki Krónika – 2003. december

Gyuri Mikulás nemcsak az egyik legszebb...
hanem kedvességével elnyerte a “Közönség Díj”-at is a 2003. november 29-30-án Nyíregyháza-Sóstógyógyfürdőn megrendezett IV. Országos Mikulás Szépségversenyen. Ez tehát az idei “termés”. Az elmúlt évi versenyen is csupán gondolatnyi különbséggel lett országos második helyezett, az idei elismerés azonban többet jelen Bágy Györgynek, mert azoktól kapta, akikért mindezt csinálja: a gyermekektől, a közönségtől!
Kíváncsiak voltunk, hogy miként is lesz valakiből “igazi” Mikulás? A legilletékesebbet, Elek Mikulását, a nyíregyháza-sóstógyógyfürdői közönségdíjas és egyik legszebb Mikulását kérdeztük meg.
- Valójában Balázs Imre barátom szerzett tudomást arról 2001-ben, hogy Nyíregyházán Országos Mikulás Szépségverseny kerül megrendezésre, az ő inspirálására öltöttem magamra én is ilyen szándékkal a jelmezt akkor. A legfőbb ok pedig a miértre: a gyermekek szeretete, hiszen az ember nem a díjakért megy egy ilyen versenyre /bár az eredmény nem elhanyagolható/, hanem a szeretni akarás részünkről, Mikulások részéről, másrészt a szeretet adása a gyermekek részéről. Jómagam ehhez tartom magamat, ezt megérzik a gyermekek és viszonozzák, vagy más módon adják ezernyi jelét. S ebben a szeretet-hullámban megmártózni a legcsodálatosabb érzés, higgyék el nekem!
- Bocsáss meg nekem, de az egészséges humorra mindenkor nyitottan, bizony elfogott a nevethetnék akkor, amikor csodálatos Mikulás ruhád egyik bugyrában beszélgetésünk alatt megszólalt a mobil telefonod. Tökéletes illúzióját kelted annak, hogy csodaszép, hófehér, hullámos szakálladdal igazi Mikulás vagy, akit gyermekkorunk képzelete a felfoghatatlan messzeségből lát megérkezni. S lám, a technika egyik legújabb és legelterjedtebb vívmányán fogadod a “rendeléseket”.
- Most éppen nem rendeltek sehová sem, “csak” az egyik országos rádió keresett egy későbbi riport elkészítése okán. Bár egyáltalán nem szokatlan, hogy - korábbi szórólapom alapján - gyermekek hívnak fel különböző ajándékokat kérve. Most is szaloncukrot akarok vásárolni egyéb édességekkel együtt, mert néhány gyermek felhívott és csomagot kért tőlem. Ezeket teljesíteni kell, hiszen “Mikulás-becsületszavamat” adtam arra, hogy teljesítem a kéréseiket!
A szépségverseny egyébként csodálatos volt, a szervezés mintaszerű. Több helyszínen zajlott, pl. Nyíregyháza-Belváros, Nyíregyháza-Kossuth tér, Nyíregyháza-BUSZACSA /Bujtosi Szabadidő Csarnok/, Nyíregyháza-Sóstógyógyfürdő. Mindenhol éreztük a közönség, elsősorban a gyermekek várakozását, szeretetét.
A versenyszabályok nagyon szigorúak, de következetesek voltak, a mindennek való megfelelésre való törekvésünk elég sok fejtörést okozott.
- Végül is a Közönség Díjat kaptad, melyet nagyon nagyra értékelsz, s joggal. Járt ezzel valami egyéb is?
- Igen, ajándékba kaptam egy DVD-lejátszót és 10.000.- Ft értékű külföldi utazási ajándék utalványt.
Gyuri Mikulás...
(folytatás az 1. oldalról)
De, mint mondottam, nem ez a lényeg.
- Elhisszük. Tudjuk azt is, hogy Eleken is sok helyen vártak a gyermekek. Eleget tudtál tenni a hívásoknak, kéréseknek?
- Többnyire igen, hiszen nagyon igyekeztem. Az óvodák, iskolák kérésének mindenkor eleget tettem, rajtuk kívül sok családban is vártak az apróságok. Fontos lehet talán, hogy hívtak Gyulára, Lökösházára, Kétegyházára, Békéscsabára is, illetve egyéb környező településekre is. Mindenhová elmentem. Nagy élmény volt számomra azonban az is, hogy az Eleki Leányok-Asszonyok Egyesülete kérésére lakásukon adhattam át ajándékot az egyesület tagjainak. Titok volt az érkezésem, a meglepetés azonban annál nagyobb lett. Örültünk egymásnak.
- Kedves Gyuri Mikulás! - láthatunk-e a jövő évben is ilyen szerepben?
- Amíg a környezetem kívánja, amíg a gyermekek Mikulást várnak, addig mindenképpen.
- Kívánjuk, hogy addig mindenképpen őrizd meg szívedben a gyermekek szeretetét, rád-csodálkozó szemeiket, téged-köszöntő verseiket, dalocskáikat! Emlékeidet pedig - ha teheted -, vesd papírra, hiszen bizonyára ezernyi élményed gyűlik össze a puttonyodban. Nagy érték a sok kedves emlék, mint ahogy Te magad is egy rendkívül értékes ember vagy! További sok szeretetet, sok sikert, családoddal együtt gyönyörű karácsonyi ünnepeket és békés, boldog új esztendőt kívánunk!
T.R.K.

Rendeletmódosítások
A november 24-én tartott önkormányzati ülésen a képviselők több rendeletet módosítottak, de előtte egy újat is alkottak a hátrányos helyzetben élőkről is, mely szerint az arra rászorulók esetében pl. enyhíteni lehet az adósságterhet is, de előtte kérelmet kell benyújtani, amit az illetékesek elbírálnak.
Utána módosításra került az önkormányzati képviselők, bizottsági elnökök, tagok és a polgármester tiszteletdíjáról szóló korábbi határozatot is, mert korábban nem vették figyelembe azt a tényt, hogy Elek körzeti központ is, ezért jár több fizetés pl. a polgármesternek is. Arról is döntés született, hogy ezek után minden eleki képviselő ingyen meg fogja kapni a Békés Megyei Hírlapot és az Eleki Krónikát. /Néhány képviselő kijelentette, nem kéri a nevezett sajtótermékeket!/
Ezek után döntöttek arról, hogy a következőkben a képviselő-testületi ülések 16 órától fognak kezdődni, de csak 21 óráig tarthatnak, illetve arról is, hogy átalakul a korábbi bizottsági rendszer is.
Majd a helyi önkormányzathoz tartozó intézmények alapító okiratait módosították, így egy egységes szerkezet valósult meg.
Az ülés végén tárgyaltak még arról is, hogy Eleken szeretne egy üzemet létesíteni a TERMO INVEST BT., amelynek a profilja a gázfűtés, áramtermelés. A képviselők megadták az elvi hozzájárulást, a polgármester is tárgyalni fog ezzel kapcsolatban, illetve elhangzott az is, folytatódik a világosítás korszerűsítése is városunkban.
Legvégül pedig az egységes helyi pedagógiai szakszolgálat esetleges létrehozása volt a téma, amit a testület akkor elnapolt, de a későbbiekben újból tárgyalni kíván.
Információink szerint legközelebb december 15-én lesz önkormányzati ülés.
Rapajkó Tibor

Döntés született a tiszteletdíjakról
Elek Város Képviselő-testülete 2003. november 24-én rendeletben szabályozta az önkormányzati képviselők, bizottsági elnökök és tagot tiszteletdíját és természetbeni juttatását. A döntés értelmében a képviselőket munkájukért tiszteletdíj illeti meg, melynek havonkénti összege 50.000.- forint. A bizottsági tagok tevékenységükért 12.500.- forint tiszteletdíjra jogosultak. A bizottságok elnökei havi 25.000.- forint tiszteletdíjat kapnak. A képviselők természetbeni juttatásként megkapják a Békés Megyei Hírlapot és az Eleki Krónikát.
A rendelet szabályozza az ülésről távolmaradók jogosultságát is. Azok a képviselők, akik igazolatlanul maradnak távol a testületi ülésről, arra a hónapra nem jogosultak a tiszteletdíjra. Igazolt távolmaradás, ha a testületi tag munkavégzési, családi jellegű elfoglaltsága, illetve egészségi állapota akadályozza a megjelenésben. A távolmaradást az ülés előtt kell közölni a polgármesterrel.
Az elfogadott rendelet határozott arról is, hogy aki elhanyagolja a képviselői, bizottsági munkáját, attól a tiszteletdíj megvonható. A járandóság mértékét a képviselő-testület évente felülvizsgálhatja.
A testület döntött arról is, hogy a meglévő 7 bizottság helyett 4 bizottság fog működni azzal a kritériummal, hogy a hatékonyságuk, tevékenységük minősége nem fog csökkenni. Összevonták az Egészségügyi és Szociális Bizottságot, a Mezőgazdasági Bizottságot megszüntették, a Településfejlesztési Bizottság beolvadt a Pénzügyi Bizottságba. A képviselő-testület meghatározta az új bizottságok feladat- és hatáskörét.
Mindezen intézkedések remélhetően a város pénzügyi helyzetének javítását fogják szolgálni.
Lantos Mihályné

Díszünnepség Vésztőn
A Békés Megyei Kisebbségi Nap díszünnepségét 2003. december 11-én Vésztőn rendezték meg. A csodálatosan kialakított környezetben, igazi karácsonyi hangulatban keltek szárnyra Lakatos Menyhért költeményének szavai. Megnyitó beszédet Kaszai János polgármester mondott. Szólt Vésztő történetéről és arról az erőfeszítésről, amelyet a lakosság mintegy 10%-át kitevő roma lakosság érdekében tesz a város vezetése. Hangsúlyozta “itt nincsenek kisebbségi ügyek, csak mindannyiunkat érintő közösségi ügyek vannak, minden ember egyenlőnek születik”. Beszédében kiemelte az Európai Unióhoz való csatlakozásból eredő feladatokat, a kisebbségi nyelvi használatáról szóló törvény fontosságát. “A megyei kitüntetések azt példázzák, hogy ezek a nemzetiségek színesítik mindennapjainkat”. Majd köszönetet mondott a megyei vezetésnek az eddig nyújtott támogatásért. Az ünnepség második részében Varga Zoltán, a megyegyűlés elnöke elismeréseket adott át (mi elekiek igen büszkék lehettünk). Elismerő oklevelet és emlékérmet vehetett át a sarkadi Fekete Rózsák cigány hagyományápoló együttes, a Magyar-Lengyel Baráti Kulturális Egyesület Békéscsaba, Eleki Német Hagyományápoló Egyesület. Külön gyönyörű rózsacsokorral köszöntötték Strifler Józsefné Katikát, az Edel Nachtigal tánccsoport vezetőjét sikeres tevékenységéért. Szabó Péter a Népművészet Mestere (eleki táncos) hosszú évtizedes munkásságáért Maria Pop konzul asszony és Gulyás György, a Román Országos Kisebbségi Önkormányzat alelnöke külön köszöntötte a díjazottat. Díjat kapott még a kondorosi Rózsa Pávakör. Az ünnepségen részt vett még Stefán Danyo, a szlovák konzulátus képviseletében, Juhász Tibor irodavezető, Csicsely Ilona szlovák regionális tanácsnok és több polgármester, közöttük Pluhár László úr is. A program színes kulturális műsorral ért véget. Fellépett a vésztői Fekete Gyöngy Hagyományőrző Cigány Együttes, a békéscsabai Hétvégi Lengyel Iskola tanulói, a mezőberényi Orlai Petircs Soma Általános Iskola tanulói, a gyulai N. Balcsescu román gimnázium diákjai, a battonyai Szerb Általános Iskola és Óvoda gyermekei. Az ünnepség zárásaként a résztvevők közösen elénekelték a “Csendes éj” című dalt.
Lantos Mihályné

Az eleki németek látogatása az Országházban
Az Eleki Német Egyesület vezetőségi tagját, a Edel Nahtigal tánccsoport vezetőjét Strifler Józsefnét kérdeztem a nem mindennapi programról.
Mint ismeretes, 2003. augusztus 30-án Szili Katalin, az országgyűlés elnöke látogatott Elek városába, és természetesen megtekintette a Német Házat is. A látottak alapján az a megtiszteltetés érte a kisebbségi önkormányzatot, hogy egy parlamenti látogatásra invitálta az eleki németek egy csoportját. 2003. december 8-án létre is jött ez a látogatás Pluhár László polgármester úr részvételével és szervezésével. Délelőtt 9 órakor indult az autóbusz 28 utassal, melyet a Német Kisebbségi Önkormányzat bérelt. 14 órától lehetőség nyílt arra, hogy a látogatók megismerkedjenek az eddig csak képeslapokon, tv-ben látható gyönyörű épülettel. Idegenvezető állt rendelkezésükre, aki szakszerűen tájékoztatta a csoportot. Az igazi meglepetés, élmény ez után következett. 15 óra 30 perckor Szili Katalin, az országgyűlés elnöke fogadta az eleki németek csoportját a Gobelin-teremben. Tájékoztatót adott a parlamenti munkáról, majd olyan helyekre is elkalauzolta a látogatókat, ahová egyszerű emberek nemigen juthatnak be. Voltak a konferenciateremben, a vadász teremben, Szili Katalin hivatali szobájában. Beülhettek az ülésterembe, ahol éppen a pénzügyminiszteri interpellációt hallhatták. Köszönettel tartoznak mindazoknak, akik segítették e látogatás létrejöttét. Az elnök asszony szerény, közvetlen modora mindannyiuk szívébe belopta magát - fejezte be Katika a mondanivalóját.
Lantos Mihályné

Előzetes tudósítás a Városi Kisebbségi Napról
Elek Város Önkormányzata és a Reibel Mihály Városi Művelődési Központ szervezésében 2003. december 16-án 15 órakor kerül megrendezésre a Városi Kisebbségi Nap. Az ünnepséget a városban élő és önkormányzattal rendelkező kisebbségek kultúrműsorai teszik színesebbé. Fellépnek a szlovák, a román a német kisebbségek, tolmácsoló tánccsoportok. Ünnepi köszöntőt dr. Heimné Máté Mária alpolgármester asszony mond. Az elismerő okleveleket Pluhár László polgármester adja át. Az ünnepségen köszöntőt mond Tolnai Péter, Békés Megye Képviselő-testületének Nemzetiségi és Etnikai Kisebbségi Bizottságának elnöke. A nap érdekessége, hogy a programot a Szegedi Regionális Tv-adó is rögzíti, így valószínűleg viszontláthatjuk majd az országos műsorban is szűkebb kis hazánk nemzetiségét bemutató műsorát.
Lantos Mihályné

Rendelet a szociálisan hátrányos helyzetben lévők megsegítésére
Elek Város Önkormányzata Képviselő-testülete 2003. november 24-én rendeletet fogadott el a a szociálisan hátrányos helyzetben lévők adósságterhének enyhítéséről és a lakhatási körülményeik javításáról. A rendeletbe foglalt feltételekkel adósságkezelési szolgáltatást nyújt azon jogosultak számára, akik adósságcsökkentési támogatásban és adósságkezelési tanácsadásban részesülnek. Az adósságkezelési szolgáltatásban részesülők jogosultak lakásfenntartási támogatásra is, a pénzbeni és természetbeni szociális ellátásokról szóló önkormányzati rendelet szabályai szerint.
A rendelet hatálya kiterjed azon személyekre, akik magyar állampolgárok, állandó tartózkodási engedéllyel rendelkeznek, letelepedési engedélyük van, a kérelem benyújtását megelőző 18 hónapban keletkezett 6 havi tartozás 50.000.- Ft-ot meghaladó, akinek a háztartásában az egy főre eső jövedelem nem haladja meg az öregségi nyugdíj másfélszeresét, egyedül élő esetében a kétszeresét, akik minimális lakásnagyságot és minőséget meg nem haladó lakásban laknak. Nem rendelkeznek olyan ingatlannal vagy vagyontárggyal, amely az adósság megfizetésére fedezetet nyújtana. Vállalják az adósságkezelési szolgáltatás által meghatározott adósságok egy összegben vagy részletben történő megfizetését.
Az adósságkezelés szolgáltatás körébe vonható tartozások: vezetékes gáz, áramdíj, víz- és csatornahasználati díj, szemétszállítási díj, közös költséghátralék, lakbérhátralék, hitelintézettel kötött lakáscélú kölcsönből származó adósság törlesztése.
Nem részesülhet támogatásban az a személy, aki a lakását bérletbe, albérletbe adja ki, nem lakás céljára használja, lakására tartási, életjáradéki vagy öröklési szerződést kötött. Önkényesen elfoglalt lakásban lakik.
A rendelet kimondja, hogy előnyben kell részesíteni azt a családot, ahol 3 vagy több gyermeket nevelnek, gyermekét egyedül nevelő szülőt, munkanélkülit, súlyosan rokkant, fogyatékos személyt, a 70 éven felüli egyedül élőt, aki a kérelem benyújtásakor ápolási díjban, rendszeres szociális segélyben, időskorúak járadékában részesül.
Az adósságkezelési szolgáltatás nyújtásának a kezelendő adósságok felső határa 266.600.- Ft, a támogatás mértéke nem haladhatja meg az adósság 75%-át, legfeljebb 200.000.- Ft-ot. A szolgáltatás az adós kérésére állapítható meg, melyet a polgármesteri hivatal szociális irodáján lehet benyújtani április 15-ig illetve szeptember 15-ig. A juttatás egy lakásra csak egy jogosult számára állapítható meg. A kérelmek ügyében a Szociális és Egészségügyi Bizottság dönt. Az elbírálás minden év április 16-tól május 25-ig, és szeptember 16-tól október 25-ig tart.
Lantos Mihályné

Négyes ünnepség a Német Közösségi Házban
November 29-én ismét zajos volt a közösségi ház. Már aznap délelőtt szorgos kezek csodálatosan feldíszítették az asztalokat. A falakat, a lámpákat színes léggömbök kavalkádja színesítette és az ablakok függönyein „10”-es számok jelezték, hogy jubileumi ünnepség is lesz.
A névre szóló meghívók hívták, csalogatták a vendégeket erre a napra. A kormány december 18-át a Kisebbségek Napjának jelölte meg. Így az első ünneplés ennek a napnak szólt. A „10”-es szám kettős jubileumot takart: egyrészt 10 éves az Eleki Németek Egyesülete és 10 éves fennállását ünnepelte az „Edelnachtigall” ifjúsági tánccsoport is. A névnapok ünneplésére is ezen a napon került sor. Ebédmeghívásra érkeztek a vendégek, egyesületi tagok a házba. Mielőtt a finom, többfogásos ételt az ifjú táncosok felszolgálták, Szelényi Ernő, az egyesület elnöke köszöntötte a meghívott kívülálló vendégeket, így dr. Heimné Máté Mária alpolgármester asszonyt és Pluhár Erzsébetet, Pluhár László polgármester feleségét. Sajnos Pluhár László úrnak éppen ekkor Romániában volt hivatalos elfoglaltsága, így ő személyesen nem tudott eleget tenni a meghívásnak. Elnök úr a vendégek után üdvözölte a „háziakat”. Németül és magyarul értékelte az egyesület és a jubiláló tánccsoport eddigi eredményes tevékenységét. Kiemelte Strifler Józsefné Katika táncoktató áldozatos munkáját, mellyel a tánccsoportot kézben tartja, irányítja.
Elnök úr köszöntő szavai után alpolgármester asszony kért szót. Köszöntötte a város önkormányzata nevében az egybegyűlteket és jó volt hallani a sok dicsérő szót, mellyelaz egyesületet és az önkormányzatot illette. Ezután a fiatalok felszolgálták a finom, ízletes ebédet. Elkészítéséért a Napközis Konyha dolgozóit illeti az elismerés és a köszönet. Az ebéd alatt is, de főleg azután, zsongott a terem. Mindenki beszédbe elegyedett a mellette ülővel, közben Zimmermann Feri bácsi szórakoztatta a társaságot egy-egy vidám sváb nótával. Az ízletes ebéd után friss, gőzölgő kávét szolgáltak fel, melyhez finom torta is került az asztalra. Az üdítő és az ásványvíz mellett ülő vendégek egyszercsak pezsgősüveg durranására lettek figyelmesek. A Czirok házaspár olyan kedves volt, hogy meglepte a társaságot 1-1 finom behűtött nedűvel. Végül a zene elcsendesedett, a zsibongás lassan megszűnt, és a terem kiürült. Mindenki elégedetten és örömmel távozott erről a kedves „négyes” ünnepségről.
Nádor Mária

Az Eleki Szlovák Kisebbségi Önkormányzat egy éve
2002. november 7-én - sokunk örömére - megalakult az Eleki Szlovák Kisebbségi Önkormány- zat. Írom: örömünkre. Részint azért, mert /bár Elek Város nemzetiségi összetételében számarányuk a legkisebb/ az odafigyelő emberek mindig is érezték a hiányát, s ezt a hiányt végre pótolja a saját akaratukból életre hívott kisebbségi önkormányzatuk, másrészt pedig azért is öröm, mert nélkülük a város palettáján egy színnel kevesebbet számlálhattunk a hajdanvolt, helyi Szlovák Nemzetiségű Röpülj Páva Kör megszűnése óta. Azóta ugyanis bármiféle megnyilvánulási lehetőségük vagy érdekképviseletük nemigen volt.
A szlovák kisebbségi önkormányzat megalakulása óta eltelt időszak alatti történésekről faggattuk dr. Kuruczné Czvalinga Judit elnök asszonyt, akitől a következőket tudtuk meg:
- Februárban az MTV egésznapos forgatást készített köreinkben, mely felvételek márciusban 2 alkalommal is láthatóak voltak az egész országban, de külföldön is, ahol az adó fogható volt. Valójában ez volt az első lehetőségünk arra, hogy bemutatkozhassunk, létezésünkről hangot adjunk ország-világ előtt.
- Fontos volt az is, hogy Elek Város lakossága is tudomást szerezzen a már-már alig jegyzett helyi szlovákság újbóli magára találásáról - vélem.
- Igen. A városi rendezvényeken, ünnepségeken, koszorúzásokon, évfordulókon mindenkor részt vettünk, s úgy hiszem, hogy méltó módon képviseltük önkormányzatunkat és a városunk szlovákságát. Ebben segítségünkre volt a “Talentum”Művészeti Iskola keretein belül működő szlovák tánccsoport is. Velük több sikeres fellépés is megvalósult. Júliusban a városi művelődési központtal közösen 23 fővel Battonyán vettünk részt egyhetes tánctáborban. Ugyancsak egyhetes táborozáson volt citerazenekarunk, melyet a megyei szlovák szervezet rendezett. Egyébként 13 fővel októberben jött létre a citera zenekarunk. 
Az illetékes intézmények vezetőivel felmértük az igényeket, s 15 fő jelentkezett szlovák nyelvtanfolyamra illetve oktatásra. Az ehhez szükséges tankönyveket megvásároltuk, jelenleg pedagógust, szlovák nyelvtanárt keresünk ahhoz, hogy elkezdődhessék a fakultatív nyelvoktatás.Törekvésünk az, hogy a következő tanévtől nyelvóra keretében folyjék a szlovák nyelv tanítása az általános iskolások körében.
Szeptemberben a Békés Megyei Nemzeti és Etnikai Kisebbségi Bizottság szervezett háromnapos anyanyelvi tapasztalatcsere útján vettünk részt, mely Szlovákiába - Fűzér, Kassa, Rozsnyó stb. - városokba irányult. /A mellékelt fotó ott készült - a szerk. megj./ 
- Kevés van már hátra ebből az esztendőből. Terveznek-e még valamit az idén?
- Igen. Decemberben a város szervezi meg a Kisebbségek Napját, melyen természetesen mi is ott leszünk a többi kisebbség mellett. Fotó- és dokumentumkiállítást rendezünk erre az alkalomra,melyen keresztül igyekszünk bemutatni egyéves tevékenységünket, eredményeinket. Ugyanitt és ekkor /is/ fellép a szlovák gyermek tánccsoport is. Részvételi, forgatási szándékát jelezte már az MTV, mely felvételt a nemzetiségi műsorok keretében is bemutatják majd.
-Tisztelettel köszönöm meg a beszélgetést a kedves Elnök asszonynak. Csupán annyit kérdezek még, hogy kíván-e még valamit elmondani?
- Kellemes, szép karácsonyi ünnepeket és békés, boldog új esztendőt kívánok Elek Város szlovákságának ugyanúgy, mint valamennyi lakójának! Kérjük is egyben, hogy segítsék továbbra is munkánkat mindannyiunk érdekében.
- Köszönjük!
T.R.K.

A 2003-as év történései
- 2003. január 22-én a Magyar Kultúra Napja alkalmából kisrégiós, felmenő rendszerű szavaló- és énekverseny selejtező megrendezésére került sor Elek, Kétegyháza, Lökösháza általános iskolás tanulói számára a Reibel Mihály Városi Művelődési Központban. A résztvevők száma 100 körül volt.
- A farsang időszakában emlékezetes nemzetiségi bálok megrendezésére került sor. A szokásos repertoárt a lovasbál bővítette.
- Új háziorvos érkezett Elek IV-es számú körzetébe dr. Ramasz Károly személyében.
- Kezdetét vette a helyi szennyvízcsatornázás és -tisztítás V. ütemének előkészítése.
- Simonyi Zsigmond helyesírási versenyt rendeztek az általános iskolában.
- Mintegy félmillió forint értékű ajándékot hozott dr. Edvi Péter, a Nemzetközi Gyermekmentő Szolgálat Magyarországi Egyesületének elnöke 2003. januárjában a Békés Megyei Önkormányzat Eleki Integrált Gyermekotthonába és Óvodájába.
- Az óvodák, hivatali dolgozók és az Eleki Németek Egyesülete számára Gerhard Stengel úr a FERRERO cég ajándékait hozta el.
- Megrendezték a III., Vigyikán János emlékére teremlabdarugó-bajnokságot, melynek győztese a “Sörsasok” elnevezésű csapat volt.
- Március 4-én a Békés Megye Képviselő-testülete Nemzeti és Etnikai Kisebbségi Bizottsága kihelyezett ülést tartott Eleken.
- Idén is megrendezésre került a hagyományos húshagyó-keddi maszkás felvonulás a városban március 4-én.
- Méltóképpen ünnepelte a városunk lakossága az 1848-as forradalom és szabadságharc évfordulóját.
- Új helyre /Kétegyházi út 23. sz./ költözött a polgármesteri hivatalból a Családsegítő és Gyermekjóléti Szolgálat.
- A polgármesteri hivatal előterében március 3-tól számítógépet vehetnek igénybe a város lakói, mellyel elsősorban a munkahely-keresést könnyítik meg.
- Március 26-án a Leimen Házban megtartották az eleki németek a “böjt közepe” ünnepüket.
- Az eleki Radványi György Középiskola és Szakképző Intézet gyümölcsöző kapcsolatot ápolt a borossebesi /Románia/ Mezőgazdasági Középiskolával.
- Az általános iskola idén is megszervezte a diákok és szülők által egyaránt kedvelt szlovákiai /Rózsahegy/ sítúrát január 18-a és 25-e közötti időben, majd a romániai Aranyoson is eltöltöttek 1 napot ugyancsak a sísportnak hódolva.
- Kábeles internet szolgáltatás vette kezdetét ez év tavaszán az EVI Kft jóvoltából Eleken. 
- Idegenforgalmi tovább- képzésen vettek részt a Radványi György Középiskola és Szakképző Intézet diákjai Aradon.
- “Húsvétoló” játszóházat rendezett a Városi Könyvtár ez év áprilisában, immár ötödik alkalommal a gyermekek számára.
- A Radványi György Középiskola és Szakképző Intézet tanulója, Palotás Tímea nőiruha-készítő Országos Szakmai Versenyen Szekszárdon vett részt, ahol a 14. helyen végzett. Ezáltal mentesült a szakmai vizsgák letétele alól, minden tárgyból jeles minősítést kapott.
- Az Idősek Otthona a Széchenyi terv pályázatának erőforrásából és a helyi önkormányzat önerejéből valósult meg. Az új nagykapun tábla hirdeti: “Ez a kapu Rutkai Ferencné 300.000.- Ft támogatásával készült.
- Nyári lovastábort szervezett a Radványi György Középiskola és Szakképző Intézet, melyen a helyieken kívül Budapestről, Vásárosnaményből, Békéscsabáról, Békésről, Gyuláról is érkeztek résztvevők.
- A régmúlt idők nagybirtokairól, jeles, nevezetes csárdáiról olvashattunk a 2003. április 18-i számunkban.
- Az általános iskola tanulói részére tornász házibajnokságot rendeztek április 4-én.
- Anyák napján Krónikánk is köszöntötte az édesanyákat.
- A Román Tanítási Nyelvű Általános Iskola integrálása a magyar iskolával nem jött létre a folyó tanévben.
- 40 %-os támogatást nyert az önkormányzat a kerékpárút további építésére, így megvalósulhat a Lökösházi úti, ú.n. III. ütem.
- A város önkormányzata nem tudta csökkenteni korábbi 20 millió Ft-os hiányát, de nem is növelte azt.
- 10.000.- Ft-tal támogatta a város az Aradon újból felállítandó Szabadság szobor költségeit.
- Idejében, már a májusi testületi ülésen szó esett a 2004-ben esedékes Elekiek Világtalálkozójáról.
- A képviselők megszavazták egy, a temető előtti záportározó egy részén vállalkozó által megvalósítandó benzinkút létesítését, így a jelenlegivel együtt kettő benzinkút üzemelhet majd Eleken.
- Az önkormányzat úgy öntött, hogy csatlakozik ahhoz az EU-s pályázathoz, amelynek értelmében fel lehetne újítani a Makó és Sarkadkeresztúr közötti közutat, így ez Eleket is érintené.
- Június 8-án negyedik alkalommal rendezte meg a helyi Szabadidős Lovas Klub az eleki lovaspályán a Pünkösdi Meghívásos Fogatversenyt.
- Brindás Orsolya és Ramasz Beáta ez év májusában az általános iskola képviseletében Budapesten a diákcsúcson, az Országos Diákparlament és Diákfesztivál rendezvényen a fővárosi Millenáris Parkban vett részt.
- Május 1-jén a Munka Nemzetközi Ünnepét a város sporttelepén tartották meg. Szervezője a Reibel Mihály Városi Művelődési Központ volt.
- Ugyancsak a művelődési központ volt a szervezője és kivitelezője a XXII. Békés Megyei Nemzetiségi Klubtalálkozónak. Társrendező ezúttal is a Békés Megyei Képviselő-testület Nemzetiségi és Etnikai Kisebbségi Bizottsága és a Megyei Művelődési Központ volt.
- Idén is sor került a hagyományos májusfa dugás és -kitáncolás eseményeire.
- Immár sokadszor találkozhattak az olvasók Hetényi György mezőkovácsházi költővel. Májusban az Idősek Klubja vendége volt.
- A Radványi György Középiskola és Szakképző Intézet diákjai is részt vettek a Szabadkígyóson megrendezett 25. Mezőgazdasági Középiskolák Nemzetközi Sportversenyén.
- A Karácsonyi János Általános Iskola /Gyula/, valamint a Gyulai Plébánia Hivatal által szervezett asztalitenisz versenyről az elekiek elhozták a II., III. és IV. helyezést.
- Elek Város Önkormányzata csapatzászlót adományozott a Szentesi II. Rákóczi Ferenc Műszaki Dandárnak. A testület nevében Pluhár László polgármester, Klemm István volt alpolgármester adta át. A zászlóanya Lantos Mihályné volt.
- Az eleki Radványi György Középiskola és Szakképző Intézet a megyében elsőként már 1999-ben elkezdte a felnőttképzést, amely azóta is folyamatosan létezik.
- Galina Lajos eleki faszobrász - a Magyar Kézművességért Alapítvány, a Magyar Országos Művészeti Kézműves Egyesület és a BKIK Képműipari Tagozata által kiírt nyilvános pályázaton - munkáit ismét díjazták, sőt a magyar kézművességért - 2003. című kiadványban meg is jelentették azokat.
- Felújították a Református Egyházközség gyülekezeti házát, továbbá harangtorony is létesült ott. Szép színfolt lett a felújított épület Elek egyik főutcáján.
- Zsidó Ferencné az idén elnyert az Év Pedagógusa kitüntető címet.
- A Radványi György Középiskola és Szakképző Intézet idén is három főt tüntetett ki a Radványi György Emlékgyűrűvel. Akik kapták: Emődi Ágnes, Szatmári Sándorné, valamint a Laudenbachban /Németország/ élő Josef Post úr.
- dr. Győry Gyula, Eleken 37 éven át gyógyító orvos emléktáblát kapott a Szent István u. l. sz. alatti épületen. Az elhelyezett márványtábla közadakozásból létesült.
- Idén is megszerveztékáltalános iskolás korú gyermekek számára a tánciskolát Felczán Béla táncpedagógus vezetésével.
- Július elején Leimen városában /Németország/ ismét megtartották az ú.n. Eleki Búcsút, melyen városunkat képviselte és beszédet mondott Pluhár László polgármesterünk. Útjára elkísérte Wittmann László, és Ambrus Attiláné, Almáskamarás polgármestere is csatlakozott hozzájuk. Az Elekiek VII. Világtalálkozójára szóló meghívást Wolfgang Ernst főpolgármester elfogadta.
- A Reibel Mihály Városi Művelődési Központ 2001. július 21-jétől augusztus 2-áig terjedő időben ismét gazdag programmal megszervezte a nemzetiségi-, képzőművészeti napközis gyermektábort.
- A szemétszállítás és -tárolás Eleken nem felel meg az EU-s követelményeknek. Cél többek között egy komposztáló telep létrehozása.
- A kábelen foghatóvá vált a HÍRTV adása.
- Májusban Hetényi Árpád, a Magyar Rádió német nyelvű adásának főmunkatársa vezetésével egy csoport érkezett Soroksárról az Eleki Németek Egyesülete vendégeként.
- Gerolzhofenből gyermekcsoport érkezett az általános iskola meghívására, akiket a Közösségi Házba is meghívtak az eleki németek szervezetei.
- A Leimen Házban tartotta meg 70. születésnapját Max Klemm úr. Köszöntötték őt az eleki németek is, de Németországból is sok vendéget hívott meg a jeles alkalomra.
- Az eleki németek ifjúsági tánccsoportja június 8-án Gyulán a “Pünkösdölő” rendezvényen vett részt.
- Az Edel Nachtigal német tánccsoport a Bánáti Német Demokratikus Fórum meghívására Német Táncfesztiválon vett részt Resicabányán június 27-30-a között.
- Említésre méltó sikereket ért el Tóbiás Sándor eleki lakos, a Békéscsabai Evangélikus Gimnázium tanulója képzőművészeti munkáival.
- Csontos Rozália naiv festő 25 képből álló kiállítását mutatta be a Reibel Mihály Városi Művelődési Központban két héten át.
- Városunkban az évi búcsút július 6-án rendezték meg. Ebből az alkalomból Gyulai Endre megyéspüspök celebrált ünnepi misét a római katolikus templomban.
- 2003. július 1-je és 9-e között a Radványi György Középiskola és Szakképző Intézet tanárai és fizikai dolgozói franciaországi kiránduláson vettek részt. Útjuk során 6 országot /
Magyarország, Ausztria, Németország, Luxemburg, Belgium, Franciaország/ érintettek.
- Krónikánk a nyár folyamán többször adott felhívást a parlagfű elleni védekezés fontosságáról.
- A Radványi György Középiskola és Szakképző Intézet 14 fővel 4 napos kerékpártúrán vett részt “Körös” fedőnéven mintegy 300 km-t kerekezve a körösök völgyében.
- Kb. évtizede problémát jelent a román iskola működtetése. A témát a képviselő-testület július 15-ei ülése is tárgyalta.
- A képviselő-testület pályázatot írt ki az Eleki Krónika főszerkesztői posztjára, melyet Topa Sándorné nyert el. Megbízása egy évre szól.
- Az önkormányzati képviselők döntő többsége Singer Évára szavazott az óvodavezetői pályázat elbírálásakor. Megbízása 5 évre szól.
- Bérlőkijelölési bizottság alakult a bérlakások odaítélésére.
- A külföldi kapcsolatok miatt vendéglakást jelölt ki a bérlőkijelölés bizottság, amit a képviselő-testület elfogadott.
- A képviselők támogatták, hogy a helyi németség a jelenleg általuk Közösségi Háznak /Leimen Ház/ használt épületet megvásárolhassa.
- Meglátogatta városunkat Alerheim /Németország/ város polgármestere Gerhard Ament úr. Elkísérte őt Josich Ament úr, az Eleker Heimatkomitee alelnöke és Josef Schneider úr.
- Augusztus 20-án Szent István-napi ünnepség volt a Szent István szobornál. Az ünnepségen került sor a városi díjak átadására, az eleki “leg...”-ek köszöntésére, a lakosság megvendégelésére, majd színes folklórműsorban gyönyörködhettek a résztvevők.
 - Eleki zsebtérkép jelent meg városunkról.
- Elek Város legidősebb lakója Borbély Sándorné, aki 99 éves. A legidősebb férfi lakó Nán György, aki 98 éves volt 2003-ban.
- Az Eleki Krónikán keresztül bemutatkozhatott az eleki Vadásztársaság.
- Új alpolgármestereket választott a városi önkormányzat dr. Heimné Máté Mária /MSzP/ és Turóczy András /független/ személyében.
- Augusztus 28-án önkormányzati közmeghallgatást tartottak, melynek témája az állattartási rendelet volt.
- 2003. augusztus 31-én városunkban járt Szili Katalin /MSzP/, a magyar országgyűlés elnöke. A kiűzetési emlékműnél beszédet mondott, majd Pluhár László polgármesterrel koszorút helyezett el ott tisztelete jeléül, majd kis facsemetét ültetett el a parkban.
- Boldvai Antal személyében új plébánosa van a római katolikus egyházközségnek.
- Új, 1000 adagos konyha átadására került sor a Semmelweis utcai Szociális Otthon területén.
- Átadásra került a Béke utca 5-7 sz. alatti játszótér melletti labdarugó pálya.
- Augusztus 22-én Gerhard Stengel úr Németországból adományt hozott Elekre, egy tűzoltóautót az Eleki Önkéntes Tűzoltó és Mentő Egylet számára.
- 2003. szeptember 20-án a Sportcsarnokban tartották találkozójukat a valamikori Eleki Gimnázium nappali és esti tagozatán végzett tanulók.
- A Pszichiátriai Betegek Otthonának 20 lakója és 7 nővéri kísérettel tahitótfalusi kiránduláson vettek részt július 24-30-áig terjedő egy héten.
- Sikeres pályázat eredményeként 17 db kerékpárt vásárolhatott a Pszichiátriai Betegek Otthona lakói számára, melyekkel több kerékpártúrát rendezhettek.
- Az eleki képviselő-testület szeptember 29-ei ülésén ismét tárgyalta a helyi román iskola helyzetét.
- Döntött a képviselő-testület arról, hogy a helyi Pszichiátriai Betegek Otthona megyei fenntartásba kerüljön.
- November 1-jén katonai tiszteletadással felavatták és felszentelték a római katolikus temetőben lévő magyar hősök sírjának újjáépített emlékművét.
- A Reibel Mihály Városi Művelődési Központ ú.n. teleházat hozott létre pályázati pénzből.
- Ditzingenből /Németország/ fogadott diák vendégeket szeptember 9-én a Leimen Házban a helyi Német Kisebbségi Önkormányzat és az Eleki Németek Egyesülete.
- Román nyelvtanfolyamot indított az Eleki Román Kisebbségi Önkormányzat a román iskolában szeptember 11-én 8 fővel.
- 2003. szeptember 28-án látogatott el a romániai, magas szintű görögkeleti román ortodox egyház képviselete Elekre az eleki Román Kisebbségi Önkormányzat és a Román Hagyományőrző Egyesület meghívására.
- 2003. szeptember 27-én a megyében először az eleki Reibel Mihály Városi Művelődési Központ rendezte meg a Nyugdíjas Énekkarok Találkozóját.
- Október 6-án délelőtt a sportcsarnokban emlékeztek meg az általános iskola tanulói az aradi vértanúkról.
- Október 6-7-8-án tartott előadást Bokor Katalin természetgyógyászati tanácsadó a művelődési központban különböző témákban, bemutatva az ú.n. brazíliai terápiát.
- “Könyvtári érdekeltségnövelő támogatás, felzárkóztató pályázat”-on 440 ezer forintot kapott a Városi Könyvtár állománygyarapításra és folyóiratok megrendelésére.
- Közel 150 millió Ft vissza nem térítendő állami támogatással 26 új bérlakás átadására került sor 2003. november 11-én.
- A Radványi György Középiskola és Szakképző Intézet új szárnyának alapkő-letételére került sor ugyanezen a napon.
- Elek Város önkormányzata október 13-diki rendkívüli ülésén kiemelt közhasznú alapítványt hozott létre, melynek célja a közterület rendben tartása, jótékony célok támogatása.
- Döntött a képviselő-testület apolgármester, alpolgármesterek, képviselők, bizottsági elnökök és tagok tiszteletdíjáról október 29-én.
- dr. Ramasz Károly háziorvos az Idősek Klubjában tartott előadást a cukorbetegségről október 29-én, melyet igen nagy érdeklődés kísért.
- 2003. október 21-22-én a Családsegítő és Gyermekjóléti Szolgálat a Reibel Mihály Városi Művelődési Központtal közösen megszervezte az ú.n. “Szivárvány Napok”-at a város gyermekei részére.
- Ismét megtartották a Szent Márton-napi lampionos felvonulást és rendezvényt az eleki I-es és II-es sz. óvodák, sorrendben immár ötödik alkalommal.
- Nyugdíjas pedagógusok részére a Riha Ilona Alapítvány Kuratóriuma a Radványi György Középiskola és Szakképző Intézetben október 19-én meleg hangulatú találkozót rendezett.
- A Radványi György Középiskola és Szakképző Intézet dolgozói az őszi szünetben Erdélybe kirándultak.
- Sikeresen szerepelt a Román Hagyományőrző Táncegyesület Temesvárott /Románia/ és a Csabai Kolbászfesztiválon.
 - Kötelező tüdőszűrésre került sor december 1-jétől 12-éig a művelődési központban.
- Az eleki Német Kisebbségi Önkormányzat képviselői közmeghallgatást tartottak az éves tevékenységről december 2-án a Leimen Házban.
- Krónikánk ez év jelenlegi számában ad hírt az Eleki Szlovák Kisebbségi Önkormányzat éves tevékenységéről.
- Elek Város önkormányzata rendeletet alkotott november 24-ei ülésén a szociálisan hátrányos helyzetben lévők megsegítésére.
T.R.K

A Családsegítő és Gyermekjóléti Szolgálat
és a Reibel Mihály Művelődési Központ ismételten megrendezi az eddig is mindig nagy sikerrel zárult “Minden gyermek karácsonyát”. 2003. december 19-én 14 órától várják az eleki gyerekeket. Fellépnek Tücsök Peti és Hangya Levi “Boldog Karácsonyt” című műsorukkal. Minden gyermek személyre szóló meglepetést kap. A délutánon folyamatos játszóház működik majd, ahol asztali-, karácsonyfa díszeket, ajándékokat, mézeskalács figurákat készthetnek Újj Éva vezetésével a békéscsabai Kézműves Iskola vezetőjével. A program zárásaként TINI DISCÓ-n szórakozhatnak a jelenlévők.
Lantos Mihályné

Így ünnepelnek
Mindenki számára ismert, hogy a gyermekotthonból a gyerekek lakásotthonokba költöztek. A megváltozott körülményekről Ruszné Szabó Mariann pedagógus beszélt. Nagy változás volt a gyerekek életében a gyermekotthonból való elköltözés. Lakásotthonokba költöztek, ahol sokkal otthonosabban és családiasabban élnek. A gyerekek és az ott dolgozó felnőttek is nagyon készülnek és várják a karácsonyt. Az előző évekhez képest abban történt változás, hogy kevesebb gyerekkel és igazi, otthonos, meleg környezetben tudják eltölteni az év legszebb ünnepét. A gyerekek közül csak néhányat visznek haza az ünnepekre, a többiek itt töltik a karácsonyt. Az előkészületek, takarítás, sütés-főzés, a lakás kicsinosítása, karácsonyfa díszítés közösen történik. Mindent a gyerekekkel készítenek elő, előre megbeszélve. Az ünnepi menü is a gyerekek kívánsága szerint lett összeállítva. Az ünnep előtt pár nappal vendégeik érkeznek, akiknek rövid műsorral kedveskednek. A műsor után csillagszórót gyújtanak és közösen karácsonyi dalokat énekelnek, majd átadják az ajándékokat. A gyerekek nagyon szeretnek saját kezűleg készített ajándékokkal kedveskedni a felnőtteknek és egymásnak is. Eddig is mindig meghitt volt az ünnepük és remélik, hogy az idei karácsony is hasonló lesz az új szép otthonukban.
***
Az újonnan átadott 26 bérlakás egyik boldog tulajdonosát kérdeztem, mit jelent számára és családjának (3 kisgyermek boldog édesapja) ez a kétszeres ünnep.
Azt szokták mondani, és ez részben így is van, hogy a karácsony a szeretet, a családias légkör ünnepe. Minden eddigi karácsony a Campan család számára a családias légkör tágabb értelmét öltötte fel. Sok száz kilométer távolságokat utazva nagyszülők és rokonok látogatására. Az idei karácsony azonban egy új otthonnal is megajándékozott bennünket, így az ünneplést az ajándékozottak az ajándékban fogják tölteni. Lassan sikerült túlélni az idei második költözés gyötrelmeit is, úgy, hogy nem marad más, mint élvezni Isten kegyelméből új otthonunkban a karácsonyon túl és az által az új év közeledtét. Köszönettel tartozunk mindazoknak, akiknek jóvoltából élvezhetjük az ünnepek forró hangulatát egy új meleg otthonban. Áldott karácsonyt és boldog új évet kíván Campan Romulus lelkész-pedagógus.
***
- Az óvodákban már régen karácsonyi hangulat uralkodik, mindenki alkot, játékot készít. A Mikulás-napi ünnepség után, amely nyitott volt, a szülők, hozzátartozók láthatták-hallhatták csemetéik produkcióját. A karácsony a meghittség, a belső felkészülés ünnepe. A három óvoda saját tervei alapján szervezi a karácsonyi ünnepet, egyforma az, hogy az adventi időszakot mindegyikőjük tartja. Adventi koszorút készítenek, és minden pénteken megterített asztalnál kerül a gyertya meggyújtásra. Felkészítik a gyerekeket az ajándékozásra, a ne csak kapjanak, hanem ismerjék meg az ajándékozás örömét is. A szünet előtti hét valamelyik napján tartják az igazi bensőséges ünnepet, így a gyerekek néhány napig önfeledten játszhatnak a fenyőfa alatt talált játékokkal. A hét eseményeit színesíti az ovimozi előadása, mely az 1970-80-a évek kiváló rajzfilmjeiből ad ízelítőt. Mindenkinek kellemes karácsonyt, boldog, áldásos új esztendőt kíván - fejezte be tájékoztatóját Singer Éva óvodavezető.
***
Az Eleki Nyugdíjasok Egyesülete 2003. december 6-án rendezte meg a Télapó és fenyőfa ünnepséget, amely a nyugdíjasok Kistérségi Regionális Nyugdíjas Találkozóján zajlott le. Jelen voltak a határon túli nyugdíjasok Kisiratosról, a térségiek Lökösháza, Kevermes, Nagykamarás, Mezőkovácsháza, Csorvás idősei. Hivatalos volt Kétegyháza nyugdíjas klubja is, akik nem tudtak részt venni a rendezvényen. Ebéddel egybekötött műsorok szórakoztatták a jelenlévőket. Az előadók a Nyugdíjas Népdalkörök és az eleki Pacsirta Néptáncegyüttes voltak. Az ebéd utáni táncmulatságra a zenét Házse Tibor szolgáltatta. Közben értékes tombolatárgyakat sorsoltak ki, melynek nagy részét az eleki vállalkozók segítségével sikerült összegyűjteni.
A karácsonyi ünnepség az Idősek Otthonában és Klubjában 2003. december 19-én 14 órakor lesz megtartva. Az ünnepséghez hozzájárult a Németországban élő dr. Szabó Péter orvos anyagi adománya. A fenyőfa felállításával, feldíszítésével, az idős emberek megvendégelésével hangulatos délutánt szerveznek. Azt szeretnék elérni, hogy ezen az ünnepnapon se érezze magát senki egyedül. Az ünnepség színvonalát emeli, hogy a hittanra járó gyerekek műsort adnak az időseknek.
***
Radványi György Középiskola és Szakképző Intézet karácsonyi műsorát 2003. december 18-án (csütörtök) délután tartja. A műsort a szeptember óta fennálló művészeti iskola diákjai adják, de egész héten karácsonyi felkészülés folyik, díszeket készítenek, gyöngyöt fűznek, mézeskalácsot sütnek, különböző kiállításokat rendeznek.
Lantos Mihályné

A szeretet ünnepén
Karácsony Jézus születésnapja és a szeretet ünnepe. A zsidó-keresztény kultúrkörben a Kr.sz. utáni IV. századtól december 25-én minden hívő és nem hívő gondol erre, és mindenki a maga szokása szerint ünnepli meg. A hívők számára Jézus az, aki minden emberért szenvedett, hogy a legelhagyatottabb ember szemében is láthatóvá váljon a remény a szebb és boldogabb élet felé. Cselekedeteivel példát mutatott, hogyan kell szeretni embertársainkat.
A szeretet a társas emberi kapcsolat legmagasabb fokán születik, az ember legdemokratikusabb érzése, mert minden ember képes rá. Aki pedig szeret, esélye van a boldogságra, nem lehet boldogtalan. “Bármilyen okos és ügyes vagyok, ha nincs bennem szeretet, semmi vagyok” - írta Szent Pál a korinthusiakhoz írt levelében. Idézem az apostol szavait “A szeretet türelmes, jóságos, a szeretet nem irigykedik, a szeretet nem kérkedik, nem fuvalkodik fel. Nem viselkedik bántóan, nem keresi a maga hasznát, nem gerjed haragra, nem rója fel a rosszat. Nem örül a hamisságnak, de együtt örül az igazsággal.”
Karácsonykor szeretteinkkel töltjük az időt, régen látott barátainkkal, ismerőseinkkel, halottainkkal. Ilyenkor megajándékozzuk egymást szeretetünk, gazdagságunk jelképeivel. Mert adni legalább olyan jó, mint kapni. Az ajándékban én vagyok, csak a szeretetemet szeretném kifejezni. Most félreérthetetlenül itt a karácsony. Lázas készülődés, mennyi találgatás, gond, majd a fenyőfán kigyúlnak az apró pici fények - hirdetik a házak üvegablakain keresztül a messzi világba, ezen az ünnepen szeretteinket mind hazavárjuk. Az esteli harangszó majd beissza magát szívünkbe. Ilyenkor a betlehemi jászol, a templomi ének áhítata, a lélek derűje, nyugodtság, boldogság, vágyakozás kering a légben. A szentestén a lángok mindannyiunkért égnek, képzeletben körénk gyűlnek szeretteink, barátaink, rég elfeledett hozzátartozóink. De jó, hogy ezt is megérjük, hogy átadhatjuk, még elmondhatjuk, még megölelhetjük egymást, mi mind, akik összetartozunk, egy család vagyunk, jóbarátok, szomszédok. Ismerjük egymást, csak a szürke hétköznapokon nem tudunk megállni, valahogy sosincs időnk. Bárhol legyünk is a szeretet ünnepén, csapongó lelkünk otthon van szeretteivel. E meghitt ünnep előestéjén kívánunk békés, boldog karácsonyt és sikerekben gazdag, békés új esztendőt.
Lantos Mihályné

Áruházi körkép
Milyen meglepetést tartogatnak a vásárlóknak?
40-es ABC, Szalma Gabriella üzletvezető: “Asztalán legyen bőség, az ünnepen legyen békesség!” Ezzel a kedves kívánsággal kíván kellemes karácsonyi ünnepeket és boldog új évet a Gyulai ÁFÉSZ-COOP Rt. minden kedves vásárlójának. Aki ezt a kívánságot a Gyulai Infóból behozza bármelyik üzletbe (gyulai, eleki) a pénztáros minden 1.000.- Ft feletti vásárláskor gyertyát gyújt a fenyőfára. Ha kigyúlt 5 gyertyája, az üdvözletet névvel és címmel ellátva, be kell dobni a karácsnyi szerencseládába. Főnyeremény ABC-ként 2 db szilveszteri vacsorajegy. Sorsolás december 24-én délelőtt lesz. Működik a Szerencsekerék is, ahol azonnali nyeremények találnak gazdára. 3.000.- Ft-on felüli vásárlás után szép ajándékok nyerhetők. Ezután is nagy árukészlettel, udvarias kiszolgálással várják kedves vásárlóikat.
100-as NON STOP ABC, Krisztovánné Jakó Margit: Üzletük a Reál és a Honiker üzletlánc tagja. Minden hónapban újsággal tájékoztatják a kedves vásárlókat az akciós termékekről, ami állandóan van. Most, karácsonyhoz közeledvén, a karácsonyi árucikkek vannak túlsúlyban, de az édességek mellett tisztítószereket, italokat és élelmiszereket is árulunk kedvezményesen. Több játékot is hirdetünk, melynek résztvevői igen értékes nyereményeket nyerhetnek.
A bolt vezetője elmondta, hogy dohánytermékeket egyáltalán nem árulnak, ezzel is szeretnének tenni az egészségesebb ifjúságért. Az üzletben gazdag választék található játékokból, kozmetikai szerekből. Az üzlet továbbra is várja kedves vásárlóit.
Turóczy Diszkont: Az üzlet vezetője Turóczyné Tóth Tünde minden eddigi és leendő kedves vásárlójának kellemes ünnepeket kíván. Az eddigi széles árukészlettel és alacsony árakkal várják vásárlóikat. Kiemelte, hogy december 24-én délután 15 óráig, december 31-én délután 17 óráig várják a vásárolni szándékozókat. A karácsonyi édességek, szaloncukor (690.- Ft/kg) mellett számtalan élelmiszer árulnak akciós áron. Az ünnepre való tekintette fagyasztott halat, halászléhez szükséges kellékeket is nagyobb mennyiségben árulnak. A megszokott süti és alapanyag mellet beigli is nagy választékban lesz kapható.
Gold Csemege, Niesteriucné, Alízka: Az üzlet felkészült a karácsonyi, újévi forgalomra. Számtalan árucikk került az akciós áruk közé élelmiszertől a vegyi árukig. Tudják, hogy a hal ilyenkor kiemelt helyen van az ünnepi étkek között, így bővült választékkal várják kedves vásárlóikat. Olcsó pezsgővel, kiemelt választékkal kívánnak minden vásárlójuknak kellemes, békés ünnepet.
Lantos Mihályné

Játszóház advent idején
Ha karácsony közeledik, mindenkit, mindannyiunkat örömteli várakozás tölt el. Várjuk az ünnepélyes, szép estét, a tündöklő fát, a gondtalan együttlétet.
A karácsonyi ünnepkör az advent első napjával veszi kezdetét. Ennek a négyhetes időszaknak az elején, december 4-5-én rendezte meg ismét könyvtárunk azt a kétnapos játszóházat, ami már évek óta hagyománnyá vált intézményünkben. Az idei évben az iskolába készülő nagycsoportos óvodásokat, illetve az alsó tagozatos osztályok tanulóit hívtuk meg erre a kellemes időtöltésre. Rendezvényünkre jó előre felkészültünk, megvásároltuk a szükséges anyagokat, ragasztót, ollót, színes kartonokat, piros filcanyagot, gipszet a karácsonyi figurák és gyertyatartók öntéséhez.
A játszóház első napja, december 4-e az elsősöké volt. Ebéd után sorra érkeztek a tanulók, s velük együtt a nevelők. A gyerekek nagy izgalommal láttak hozzá a különböző karácsonyi díszek készítéséhez. Az érdeklődés középpontjában a gipszfigurák (mikulás, fenyőfa, hintaló, angyalka stb.) festése és a gipszből készült csillag- és szív alakú gyertyatartó állt. Ezen kívül készítettek a gyerekek piros filcanyagból szabott csizmácskákat, amire karácsonyi motívum került. A játszóházban 60 gyerek tevékenykedett, sorra járva a különböző asztalokat, hogy mindent kipróbálhassanak. Így készültek egymás után a harang alakú ablakdíszek, az üdvözlőlapok, gyertytartók, csizmácskák.
Másnap, december 5-én délelőtt 10 órától zenés délelőttöt szerveztünk a nagycsoportos óvodások részére. Könyvtárunk olvasótermében 30 kisgyermek foglalt helyet, s várta már őket a Szegedről érkezett előadó, Csigér István. Ő nagyon hamar megtalálta a gyerekekkel a közös hangot, kedves gyermekdalokat énekelt nekik, mindezt gitárjával kísérte. A kicsiknek tetszett az előadás, közösen játszották el az egyes dalokat, énekeltek, tapsoltak az előadóval. Sajnos a délelőtt gyorsan elszaladt, így az óvodások nem tudtak a játszóházunkban is részt venni, mert már várta őket az ebéd. A nekik szánt gipszfigurákat, gyertyatartókat, ablakdíszeket, s a hozzá való kellékeket összecsomagoltuk és az óvónőknek adtuk át. Így az óvodai foglalkozás során elkészíthették ezeket a karácsonyi díszeket.
Mindkét napon a gyerekeket édeséggel ajándékoztuk meg, Mikulás napja közeledtével egy-egy csokimikulást kaptak.
Nagy öröm volt számunkra, hogy ilyen sok gyermek látogatta meg rendezvényünket, s jó volt látni a kipirult arcokat, csillogó szemeket.
Köszönjük az anyagi támogatást az Oktatási és Kulturális Bizottságnak, mely nélkül nem sikerült volna a játszóházat megszervezni. Köszönet Árgyelán Györgynek, a Reibel Mihály Művelődési Központ igazgatójának a kölcsön adott székekért és asztalokért.
Juhászné Kiss Henrietta

Sepsiszentgyörgyön is hódítottak
Immár 15. alkalommal - október 13-18-a között - került megrendezésre Sepsiszentgyörgyön a SPECTACULUM Összművészeti Népzenei és Néptánc Fesztivál.
Az egyhetes rendezvénysorozaton - melyet a Lajtha László Alapítvány és a Gyulai Ferenc Fotóművészek Egyesülete szervezett - neves hazai és külföldi együttesek vettek részt. Magyarországról a Honvéd Táncszínház, a Budapest Táncegyüttes, az Eleki Hagyományőrző Táncegyesület és az Elek Táncegyüttes közösen, Erdélyből a Mezőségről, Kalotaszegről, Gyimesből érkeztek adatközlők, népzenészek, hogy az egy hétig tartó rendezvénysorozaton bemutassák produkcióikat.
A házigazda Háromszék Táncegyüttesnek köszönhető, hogy az elmúlt évek során bemutatott produkcióival a népzene és néptánc, valamint az ebből kinövő és ehhez kötődő színpadi műfajok iránt megnőtt az érdeklődés. Estéről estére zsúfolásig megtelt a nézőtér a Sepsiszentgyörgyi Szakszervezetek Művelődési Házában. Láttuk, hogy miként épül fel iszonyú áldozattal Déva vára - a Novák Ferenc rendező-koreográfus által színre vitt, és Szörényi-Bródy zenéjére irt - Kőmíves Kelemen rockballadában.
A ballada után mese következett zenés formában a Mátyás király és a cigányleány című mesemusicallben.
Mindkét produkciót a Budapest Honvéd Táncszínház társulata mutatta be.
A Táncszínházi esték drámai vonulatának érdekességeként láttuk a Széki Rómeó és Júliát, melyben két együttes - a Honvéd és a Háromszék - lépett egyszerre színpadra.
Sepsiszentgyörgy közönsége először látott ilyen méretű táncos tömegjelenetet, mely nem folklórműsorban hanem táncszínházi előadásban került bemutatásra.
A legtöbb színt a Spectaculum színpadára a Budapest Táncegyüttes hozta, a soknemzetiségű Kelet Tangója című produkciójával. Az előadás korhoz nem köthető történetet dolgozott fel. A történet autentikus magyar, illetve nemzetiségi - cigány, lengyel, szlovák, román stb. - táncok gyűrűjébe ékelve építkezik és válik teljessé a kétfelvonásos műsor végére. Miközben a cselekmény magával ragadó eseményeit figyeltük, gyönyörködhettünk a sokszínű magyarországi, erdélyi, felvidéki táncok virtuóz előadásmódjában.
Szombaton délelőtt a Háromszék Együttes gyűjtést rendezett, melynek keretében az elekieket is filmszalagra vették, külön-külön, páronként mindenki előadta táncát, majd az eleki táncok tanítása következett Gál László /a Népművészet Ifjú Mestere, NIVÓ-dijjal többszörösen kitüntetett, Aranysarkantyús/ koreográfus vezetésével.
Délután Szabó Péter - a Népművészet Mestere és Bágy György - Fülöp Ferenc díjas táncos - a rádió stúdiójában eleki román dalokat énekelt és mesélt az eleki hagyományokról, az Eleki Hagyományőrző Tánccsoport életéről.
Este 6 órától a tiszta folklór vette át a szerepet. A szépszámú közönség vastapssal jutalmazta a fellépő együttesek produkcióját. Az eleki táncosok hatalmas sikerrel mutatták be az Eleki joc-ot és a Vetélkedés a táncban című táncukat. 
A gála-műsort táncház követte, ahol hajnalig mulatott a mintegy 500 táncos.
Az eleki táncosok felejthetetlen napokat töltöttek Sepsiszentgyörgyön, s élményekben gazdagon tértek haza szeretteikhez.
Bágy György

Szépolvasási verseny a Városi Könyvtárban
A tavalyi évhez hasonlóan az idén is szervezett szépolvasási versenyt a Dr. Mester György Általános Iskola alsó tagozatos munkaközössége a Városi Könyvtárban 2003. november 26-án délután 2 órától.
A versenyre 2., 3., 4. osztályos tanulók jelentkezhettek egy-egy szabadon választott mesével. A második évfolyamról osztályonként 3 tanuló (9 fő), a harmadikról osztályonként 4 tanuló (8 fő), a negyedikről osztályonként szintén 3 tanuló (9 fő) került a könyvtárban megrendezett versenyre. Ezen a délutánon az intézményünkbe érkezett 26 olvasást szerető kisdiák, és az őket felkészítő nevelők. Izgalommal várták a gyerekek, hogy minél előbb sorszámot húzhassanak, s megkezdődjék az olvasás. Kettő órakor Bellonné Durst Ilona köszöntötte a megjelenteket, bemutatta a zsűrit és ismertette a versenyzés menetét. A tanulók külön évfolyamonként szerepeltek, először az általuk kiválasztott és magukkal hozott mesét olvasták el, majd felkészülési időt kaptak arra, hogy a kötelező meséből, illetve meserészletből felkészüljenek. A második osztályosok Bernhard Lassahn : Diáktörténetek című könyvéből a „Lóri, a kidumálás királya” egy részletét kapták, a harmadikosok Benedek Elek: Az élet vize, a negyedikesek Gárdonyi Géza: Fúrólyukon Amerikába című meséjét kapták kötelező olvasmányként. A helyben kapott mese felolvasásának volt a legnagyobb, döntő szerepe a pontozásban, hiszen ezt a szöveget a gyerekek nem ismerték előre és nem gyakorolhatták olyan sokáig az olvasását.
A zsűrinek - melynek tagjai: elnök: Lénárt Istvánné, a Dr. Mester György Általános Iskola igazgatónője, tagok: Nádor Mária, a Városi Könyvtár intézményvezetője és Bereczki Sándorné, nyugdíjas tanítónő - így is nehéz dolga akadt. Olyan tanulókból kellett választaniuk, akik jól olvasnak, s közülük kerültek ki a legjobbak. Az eredmény az alábbiak szerint alakult:
2. évfolyam: I. Ferenczi Anna 2.c (felkészítő nevelő: Lempert Lászlóné), II. Vadász Viktória 2.c (felk. nev.: Lempert Lászlóné), III. Pataki Dániel 2.a (felk. nev.: Bellonné Durst Ilona)
3. évfolyam: I. Bajusz Mátyás 3.a (felk. nev.: Gémes Istvánné), II. Dávid Csenge 3.c (felk.nev.:Morár Péterné), III. Nagy Viktória 3.c (felk. nev.: Morár Péterné)
4. évfolyam: I. Bencze Orsolya 4.a (felk. nev.: Kovács Gerőné), II. Liszkai József 4.c (felk.nev.:Brandt Antalné), III. Kóra Tibor Gergő 4.a (felk. nev.: Kovács Gerőné)
Az eredményhirdetés során a győztesek egy-egy nagyon szép, értékes könyvet kaptak emléklap kíséretében, valamint Nádor Mária különdíjai is gazdára találtak. Minden résztvevőt megleptek a szervezők egy kis édességgel, csokoládét és üditőitalt kaptak a gyerekek, ezenfelül mindenki egy mesefigurás könyvjelzővel gazdagodott. A győztesekről tévéfelvétel készült, így a város lakói, és a kedves szülők is láthatják a legjobbakat. A rendezvény támogatásáért köszönetünket fejezzük ki a szponzoroknak: Elek Város Önkormányzata Oktatási és Kulturális Bizottságának a jutalomkönyvek megvásárlásához nyújtott anyagi támogatásért, a Dr. Mester György Általános Iskolának az emléklapokért, Nádor Máriának a különdíjakért, Turóczyné Tóth Tündének az üditőitalokért, Csíki Zoltánnénak a csokoládékért, valamint Gál Attilánénak a könyvjelzőkért.
Külön köszönet a gondos és alapos szervezőmunkáért Dr. Sántáné Benedek Juditnak, Bellon Tiborné Durst Ilonának és Lupné Soós Tündének.
Juhászné Kiss Henrietta

Érdekes adalékok (II. rész)
(Az I. részt a novemberi számban közöltük.)
Most pedig nézzük a tényeket: Magyarországon 1938 novemberében megalakult egy olyan, hazai németekből álló egyesület, amely nyíltan felvállalta és magáévá tette a III. Birodalom politikáját, de ugyanakkor azt is el szerette volna érni, hogy kizárólag csak ők képviseljék a magyarországi németeket. Eleken két évet kellett várni arra, hogy itt is megalakuljon a Volksbund.
Basch Ferenc /1901-46/, a Volksbund vezetőjének a jelenlétében 1940. október 20-án meg is alakult a helyi csoport. Az alakuló ülés azonban nagy vihart váltott ki, mert a vezető igen harcias hangvételű beszédet tartott, de az ügyészi eljárás csak azért maradt el, mert 1940. augusztus 30-án Magyarországhoz visszatért Észak-Erdély, ami főképpen az akkori Németországnak volt köszönhető. /A Volksbund tulajdonképpen ezt és az akkori tényleg nagy német katonai győzelmeket használta ki, igaz csak a háború vége felé rendelkezett olyan befolyással, mint a hasonló típusú német szervezetek már a kezdetektől fogva pl. Szlovákiában, vagy pedig Romániában, ami az akkori magyar kormányok politizálását dicséri!/
Most pedig nézzünk néhány gondolatot a Basch-beszédből, amit Tilkovszky Loránt is bemutatott már 1978-ban az: Ez volt a Volksbund című könyvének a 114-115. oldalán! /A szerző egyébként ma is elismert történésznek számít./
Basch többek között így kezdte beszédét Eleken: “ Aki bennünket munkákban megakadályoz, az szembe fogja magát velünk találni, mert terrorra terrorral válaszolunk.” Utána beszédében utalt az akkori Németország sikereire, amelyek miatt az ő hatalmuknak is meg kell növekednie Magyarországon, majd felsorolta a követeléseket: legyenek külön szövetkezetek, saját iskolai hálózat, ha szükség van pártalakításra, arra is sor kerülhet.
A beszéd következő részében pedig a szónok így fenyegette meg azokat, akik a Volksbund ellen kívánnak tenni."...a csizmáink nemcsak arra valók, hogy járjunk bennük, hanem még egyéb másra is."
Befejezésként Basch az asszimiláció kérdésével foglalkozott, mely során az ifjúságot tekintette a jövő zálogának:..."Mert a mi német ifjúságunk menetelni fog. Elek népe német volt és német lesz, és éppen így németté kell lennie mindenkinek, aki valaha német volt."
Ez a beszéd méltán váltott ki országos felháborodást annak stílusa és tartalma miatt! Azt is mondhatjuk, hogy egy olyan politikáról van szó, amely ki akar sajátítani, de ugyanakkor ki is rekeszt, és az akkori korszak egyik termékének is tekinthető. Ugyanakkor a történeti hitelesség kedvéért az is az igazsághoz tartozik, hogy ez a stílus minden diktatórikus rendszerre jellemző, mert pl. 1919. június 12-én a Somogyi Munkásban ezt lehetett olvasni: “Már a keresztet is vissza akarták tenni az iskolába. De nem sikerült nekik, mert a proletárdiktatúra úgy koppintott a körmeikre, hogy nem felejtik el egyhamar.”
De Magyarországon volt egy másfajta választási lehetőség is, mert már 1942 januárjában megalakult a Hűségmozgalom, Eleken 1943 tavaszától /Mit Treue zum Vaterland/, mely olyan hazai németeket tömörített, akik lojálisak voltak a hazájukhoz. Ehhez nem kis bátorság kellett, mert akkor sokan nem nézték jó szemmel azt, hogy nem minden magyarországi német gondolkodik egyformán. /A Hűségmozgalmat a katolikus egyház is támogatta, a tagokat a Volksbund lenézte, és rongyosoknak nevezte őket!/
Mindentől függetlenül 1944 tavaszán hazánkban kb. 300 ezren voltak a Volksbund tagjai, a Hűségmozgalomban pedig csak kb. 20-25 ezren! / Révai Új Lexikona. Bp. 2002. 319-320. o. / Eleken az arányok valószínűleg így oszlottak meg 1943-ban: Volksbund-2500 fő, Hűségmozgalom-800 fő. /Csipes Antal szerk. Elek története.Elek, 1974.65-66.o. Eleken ekkor kb. 10.000-en éltek, amiből kb. 60 % volt a németek aránya./ Ehhez kapcsolódóan érdemes idézni Tilkovszky Volksbundról szóló könyvének 180. oldaláról a Hűségmozgalom egyik vezetőjét, az eleki esperesplébánost, Reibel Mihályt /1889-1959/ : “....a németek óriási nagy többsége nem azonosítja magát ezzel a szervezkedéssel.” /1941-ben Magyarország területe 172.149 négyzetkilométer, lakossága pedig 14.669.149 fő, amiből német anyanyelvűnek vallotta magát 658.850 fő, ami szintén azt bizonyítja, hogy a hazai németség politikailag nem volt egységes, hisz ez a szám nem azonos a 300 ezerrel./.
Arról a több, mint érdekes, de ugyanakkor tragikus elképzelésről is szólnunk kell, hogy 1942-ben Hitler komolyan fontolóra vette azt, hogy ki kellene telepíteni a magyarországi németeket a III. Birodalomba, de ez a a sztálingrádi vereség után /1943. február 2./ szerencsére elmaradt. Ennek a tervnek azonban nem örült mindenki még a Volksbundban sem. Ezt az ördögi tervet a háború után más formában a győztesek nagy részben megvalósították 1946 és 1948 között.
Aki pl. vallási szemszögből olvasta, hallgatta Bascht, vagy bármely demokráciát elutasító ideológiát, az már akkor sem tudott azonosulni ilyesmivel. Igaz, az I. világháborút lezáró “békerendszer” és a gazdasági világválság miatt sok ember nem tudott vagy nem is akart olyanra gondolni, hogy rossz eszközökkel nem lehet jót tenni. Az igazsághoz tartozik az is /sajnos/, hogy az utóbbi dolog nem veszítette el aktualitását napjainkban sem.
Végezetül talán érdemes azon is elgondolkodni, hogy milyen nagy felelősséget vállal az magára, aki egy kisebb vagy nagyobb közösség valós vagy vélt problémáit akarja orvosolni úgy, hogy abban túl sok hiba ne legyen. Mint látjuk, a baschi politika nem ilyen, mert annak következtében majdnem eltűnt az egész magyarországi németség, de erre emlékeztet az eleki kiűzetési emlékhely is.
Nem a véletlen műve az sem, hogy ma az eleki művelődési ház Reibel Mihály nevét, a középiskola Radványi /Reisz/ Györgyét /1924-96/, az általános iskola pedig Mester /Mahler/ Györgyét /1918-77/ viseli, és ez így is van jól!
R.T.

Egy igen fontos dologról
Magyarország népessége 1981 óta folyamatosan csökken, ma már kb. 600 ezerrel kevesebben vagyunk, mint akkor, vagyis alig többen tíz milliónál! /Sajnos./ Erre azonban nem lehet az a válasz, hogy mások is hasonló problémával küzdenek. /Pl. kb. tíz év alatt Romániában egymillióval, Oroszország pedig 20 millióval élnek kevesebben./
Azt is el kell mondanunk, hogy aki 1989 előtt komolyan foglalkozott a tragikus hazai népesedési helyzettel, az könnyen megkaphatta a negatív jelzőket, pedig inkább dicséret járt volna érte, és így talán ma is jobban állhatnánk ebben a kérdésben.
Most ismertetni szeretnénk néhány igen fontos dokumentumot minden kommentár nélkül, hisz aki akarja, így is el tudja dönteni, a mai Magyarországon kik, hogyan viszonyulnak ehhez a tényleg mindenkit érintő kérdéshez.
2003. július 15-én a Magyar Tudományos Akadémia Demográfiai Bizottsága /elnök. dr. Tóth Pál Péter/ egy állásfoglalást tett közzé, amely “A hazai termékenység alakulása” címen rendezett vita /június 5./ után készült el.
Ebben többek között ezeket olvashatjuk: “A termékenység elmúlt évtizedben bekövetkezett csökkenések eredményeként jelenleg Európa legalacsonyabb termékenységű országai közé tartozunk.”
“... a születésszám csökkenő tendenciája tartósnak ígérkezik, s Magyarország népességszámának fogyása a közeljövőben rohamosan fel fog gyorsulni.”
“... A munkaerőpiac szempontjából is kedvezőtlen korstruktúra eredményeképpen az aktív keresők és az inaktívak aránya közötti egyensúly megbomlik. Ez hosszabb távon a szociális ellátó rendszerek /pl. nyugdíjrendszer/ finanszírozhatatlansághoz vezet.”
“A jelenlegi helyzetben a termékenységcsökkenés lassításához megítélésünk szerint komplex, kiszámítható, és politikai konszenzuson alapuló népesedéspolitikára van szükség.”
“... ki kell dolgozni a népesedés nemzeti programját... Egyben hangsúlyozni kívánjuk, hogy előzetes társadalmi hatásvizsgálatok nélkül ne hozzanak olyan kormányzati döntéseket, amelyeknek közvetlenül vagy közvetve a népesedést befolyásoló hatásuk lenne.”
Az állásfoglalás után /július 17./ megjelent egy sajtóközlemény, melynek megfogalmazója dr. Szekeres Imre /MSzP/, aki a Népesedési Kormánybizottság titkára is Ez a hivatalos levél többek között ezt tartalmazza.
“Az állásfoglalás néhány megállapítása meglepetést okozott a Népesedési Kormánybizottságban, ugyanis az akadémiai testület több tagja közreműködik a népesedéssel kapcsolatos kormányzati munkában. Így módjukban volt és van annak részleteiről tájékozódni. Jelenleg is - több mint 10 millió forint értékű megbízás keretében - kutatások folynak az MTA Demográfiai Bizottsága tagjainak közreműködésével. Ezért az érintettek pontosan tudhatják, hogy a kormány kiemelt figyelmet fordít erre a feladatra.”
“A Medgyessy-kormány első intézkedései között csökkentette a gyermekvállalás terheit. A családi pótlék kormányváltás utáni 20 százalékos emelése több mint két millió gyermeket érintett. Nőtt az anyasági támogatás, a GYES. A gyermekétkeztetés jóval nagyobb támogatásban részesül, mint korábban. A gyermeknevelés családi terhei csökkentek. A kormány megemelte a lakáshoz jutást elősegítő támogatást. Sőt: azt megelőlegezi a majdan megszülető gyermekekre is."
Dr. Kováts Zoltán ny. főiskolai tanár, történeti demográfus /Szeged/ pedig egy nyílt levélben /október 17./ fogalmazta meg véleményét a mai demográfiai helyzettel kapcsolatban. Ebből a következő sorokat közöljük: “A Népesedési Kormánybizottságnak meglepetést okozott a Magyar Tudományos Akadémia Demográfiai Bizottságának június 5-i állásfoglalása. Sajnos populárisan kell fogalmaznom, de nekem meg megdöbbenést okozott a sajtóközlemény. Egy nagytekintélyű tudományos bizottság munkájáról a politikai és egyéb hatalmat jelentő párt vezető egyénisége és az általa vezetett testület nevében mond véleményt: A sajtóközlemény hatását nehéz felmérni:"
“Szekeres Imre ugyanakkor felsorolja, hogy mi mindent tett /a kormány/ a családpolitika területén. Ugyanakkor minden demográfus tudja, hogy ez nagyon kevés.”
“Az MTA Demográfiai Bizottságának az a feladata, hogy elemezze a viszonyokat. Most is ezt tette. Az ország sorsáért felelős politikusoknak távlatokban kellene az országot vezetniük. Ahhoz, hogy régóta tervezett átfogó, komplex népesedéspolitika megvalósuljon, népünk megfelelő tájékoztatása is szükséges.
Rapajkó Tibor

Az aszály függvényében
Az idei nyáron ugyancsak “befűtöttek”, kánikulai hőmérsékleteket jegyezhettek a szakemberek, illetve szenvedhetett el az ember, a természet. Ez az időjárási viszony csak a nyaralóknak kedvezett, viszont a mezőgazdasággal foglalkozók aggodalommal ráncolták a homlokukat. Mindezeket figyelembe véve mégis milyen termelési évet zárhattak a gazdák, a termelők? Területenként más és más termesztési adatokat regisztrálhattak.
Az eleki helyzet feltérképezésére Gál Zoltánt, az Eleki Agroda Mezőgazdasági Termelő, Szolgáltató és Kereskedelmi Kft. ügyvezető igazgatóját kértük meg. Gál Zoltán egyebek mellett elmondta, hogy a termelési év jól indult, ez elsősorban a viszonylag magas csapadékhozammal magyarázható. Május-június időszakában közel 150 mm csapadékot regisztrálhattak, amely a mezőgazdaság szempontjából optimális volt. Sajnos ezt követően soha nem tapasztalt aszály köszöntött be, és ez júliusban végérvényesen megpecsételte a terméshozam mértékét. Mindezeket figyelembe véve, a már említett bőséges csapadék függvényében, a kalászosoknál (búza, árpa) az országos termésátlag feletti adatokat jegyezhettek a szakemberek. A súlyos aszály elsősorban a kukoricánál tette meg kedvezőtlen hatását. Ennek ellenére a termésátlag az eleki átlag felett volt. A kukoricánál (600 hektáron termesztettek ebből a kultúrából) 62 mázsás, a búzánál, illetve az árpánál 45 és 53 mázsás átlaghozamot jegyezhettek az illetékesek. A termés betakarítása zökkenőmentesen zajlott, a termények megfelelő szárazak voltak, az értékesítés is jól alakult az eleki viszonyításban.
Ami pedig az elkövetkező évet illeti: már elvetették a búzát és az árpát, az előbbit 430, míg ez utóbbit 70 hektáron, sőt már ki is keltek a magvak. A kalászosok vetésére a csapadékos időjárás miatt kevés idő állt rendelkezésre, a földbe került magvak viszont biztonságban vannak. A szántást, elsősorban a csapadéknak köszönhetően, jó minőségben, kellő mélységben végezték el a szakemberek. Ezt a munkát 5-10 napon belül be is fejezik, összességében 7-800 hektáron végeznek szántást. Ezt követően a szakembereknek nem maradt más hátra, minthogy türelemmel és bizakodással várják a tavaszt.
B.N.

Menetelés február közepéig
Minden különösebb felhajtás nélkül, de a közönség részéről kellő érdeklődéssel kísérve (nem beszélve az egészséges versenylázról), elkezdődött a 2003/2004-es teremlabdarúgó-bajnokság küzdelemsorozata, amely Vigyikán János emlékének adózik és negyedik alkalommal rendeznek meg a szervezők. A szervezők csöppet sem hálás, de annál fáradságosabb feladatkörét a dr. Mester György Általános Iskola keretén belül tevékenykedő Diáksport Egyesület - Hoffmann Ferenc és Dávid Rémusz - irányította és realizálta kellőképpen, közmegelégedésre. A szervezők hatékonyságát egyébként a benevezett együttesek létszáma is igazolja. A seregszemlén képviselt formációk száma teljesen megegyezik az előző kiíráséval, akkor és most is 13 csapat küzd meg egymással hétről hétre a sportcsarnok parkettáján a győzelemért járó három bajnoki pontért. A csapatok tehát egyfajta állandóságot jelentenek, amiként a tornán résztvevő játékosok döntő többsége is. Mindebből többek között az is leszűrhető, hogy a teremlabdarúgó-bajnokságnak létjogosultsága van a városban. Természetesen történt egy-két változás, már ami a játékosok át-, illetve visszaigazolását illeti. Mindegyik csapat a legerősebb játékoskeretet igyekszik kialakítani annak ellenére, hogy az örök igazság, miszerint: “A részvétel a fontos nem az eredmény”, változatlanul tartja magát. A kezdeti lépések, a seregszemle első fordulóin látottak hozták az elvárásokat, izgalmas mérkőzéseket produkáltak a csapatok, és ez folyamatosan az elkövetkező év február közepéig fog tartani, amikor is győztest hírdetnek a szervezők. Az elkövetkezőkben ismertetjük a seregszemlén érintett formációk játékoskeretét, ezzel is információhoz juttatni azokat a nézőket, akik egy vagy két csapat küzdelmeit kívánják követni a továbbiakban.
DSE (Elek): Botás Pál, Kovács Gábor, Dávid Rémusz, Hoffmann Ferenc, Veder György, Csató Sándor, Liszkai Ferenc, Buksa György, Gál Zoltán, Szabó Mihály, Kanicsár Imre, Fodor Csaba, Korcsok Attila, Pintér Tamás, Mag István.
Hercules Fc (Gyula): Papp László, Kriszte Attila, Petruzsán Barna, Boros Bálint, Elekes Sándor, Boruzs Sándor, Démusz Zsolt, Bíró Tamás, Dobi Robert, Alb János, Alberti János, Szeidler Zsolt, Csete Szabolcs, Tolnai Ferenc, Szabó Bálint.
Ez+Az (Gyula): Gróh Attila, Nagy András, Fürjesi András, Focht Árpád, Szakadáti László, Pugymer István, Mészáros György, Germán Tamás, Ruszkó Ferenc, Somogyi László, Szelényi Ferenc.
Másnaposak (Elek): Fazekas Imre, Sípos Attila, Bloch Tamás, Gémes Attila, Liszkai Ferenc, Szűcs Csaba, Bajaczán Csaba, Szabó János, Nádor Zoltán, Elekes László, Oláh Antal.
Bigi Boy (Elek): Takács László, Krisán József, Krisán Csaba, Kovács Zsolt, Kovács Sándor, Bócsik Sándor, Kimpián István, Rostás Róbert, Rostás Krisztián, Popucza Attila, Nagy Roland, Botás Attila, Pál István, Laczkó Tibor, Abrudán Balázs.
Unisex (Elek): Sándor Csaba, Nagy Ferenc, Uhrin Pál, Kohut Zoltán, Bálint György, Szűcs Zsolt, Labos Pál, Csúz István, Benyovszki János, Séllei Gyula, Borbola Bence, Árgyelán János, Dávid Zsolt, Jegia Javrujan.
Avanti (Elek): Papp János, Stumpf György, Domokos András, László Zsolt, Keller György, Bajkán László, Wengerter András, Mészáros Péter, Faur György, Szelezsán György, Dila István, Balogh Róbert, Verindán Károly, Grósz Attila.
Tölgyfa Söröző (Elek): Botás Dávid, Botás György, Gyebrovszki Ferenc, Popucza György, Popucza Mihály, Resetás Zoltán, Sarkadi András, Mózer Zoltán, Gál Attila, Bányai Sándor, Ónodi János, Kiss László, Ferenczi Attila, Kapocsán Attila.
Fc Border Guard (Lőkösháza): Hídvári Mihály, Botás Attila, Baráth Imre, László Antal, Domsik Tibor, Szincsák Demeter, Vass Sándor, Horváth Szabolcs, Rung Ferenc, Debelán István, Andrási Károly, Ungur Zsolt, Stír Mihály.
Malom FC (Elek): Bajusz Zoltán, Márk Róbert, Kecskeméti János, Tereszán Norbert, Lénárt Zsolt, Mócz Mihály, Turóczy Attila, Borsi Attila, Lakatos Zoltán, Rádai Antal.
Haki Fc (Elek): Krisán Krisztián, Fodor József, Kacsala András, Negrea László, László János, Nagy Attila, Bartalos Zoltán, Vágási Pál, Mihók Dávid, Földi Mihály, Gál Attila.
Lökösháza: Stír Gergő, Kiss Balázs, Kotroczó Béla, Szántó Attila, Zsóri Zoltán, Kovács Krisztián, Gug Bálint, Borsi Imre, Zima Tamás, Stír Mihály, Szabó Richárd, Bodor Zoltán, Lakatos Zsolt, Bilibók Levente, Varga István.
Turóczy Diszkont (Elek): Pataki Lajos, Lázok János, Gyulai Ferenc, Erdei István, Balla István, Guti László, Dobray Zsolt, Donnert Csaba, Stír István, Hotya Péter, Nagy István.
Mindezen adminisztráció után nézzük a teremlabdarúgó- bajnokság sava -borsát, az egyes fordulóbéli mérkőzések történéseit.
I. forduló:
Malom Fc-Haki Fc 13-1, góllövők: Tereszán, Turóczy (4), Lakatos (3), Rádai, Kecskeméti, Márk, Mócz, Bajusz, illetve Vágási. Ez+Az-Másnaposak 3-3, góllövők: Mészáros (2), Focht, illetve Gémes, Bloch, Fazekas. Hercules-Fc Border Guard 5-1, góllövők: Démusz, Boros, Szeidler, Papp, Boruzs, illetve Dehelán. Avanti-Tölgyfa Söröző 2-7, góllövők: Wengerter, Stumpf, illetve Gál (4), Sarkadi (3). Bigi Boy-Unisex 3-5, góllövők: Krisán (2), László, illetve Bálint, Árgyelán, Uhrin (2), Dávid. Turóczy Diszkont-DSE 5-1, góllövők: Lázok (2), Guti (2), Gyulai, illetve Fodor.
II. forduló:
Avanti-Bigi Boy 3-2, góllövők: Wengerter, László, Domokos, illetve Popucza, Laczkó. Unisex-Turóczy Diszkont 8-3, góllövők: Bálint (2), Dávid (3), Gajdács, Uhrin, Árgyelán, illetve Lázok (2), Balla. DSE-Hercules 2-5, góllövők: Pintér, Buksa, illetve Dobi, Pap, Szabó Elekes, Kriszte. Fc Border Guard-Ez+Az 1-4, góllövők: Domsik, illetve Mészáros, Somogyi (2), Germán. Másnaposak-Malom Fc 2-3, góllövők: Gémes, Fazekas, illetve Turóczy, Lakatos, Tereszán. Haki Fc-Lökösháza 2-3, góllövők: Kacsala, Vágási, illetve Zsóri (3).
III. forduló
Lőkösháza-Másnaposak 2-6, góllövők: Stír, Bilibók, illetve Gémes (2), Bloch (3), Farekas. Malom Fc-Fc-Border Guard 2-4, góllövők: Márk (2), illetve Borás (2), Baráth, Rung. Ez+Az-DSE 4-0, góllövők: Focht, Mészáros, Somogyi, Szelényi. Hercules-Unisex 1-6, góllövők: Szeidler, illetve Labos, Gajdács, Uhrin, Bálint, Dávid, Árgyelán. Bigi Boy-Tölgyfa Söröző 3-2, góllövők: Popucza, Laczkó, Pál, illetve Mózer, Kapocsán. Turóczy Diszkont-Avanti 8-4, góllövők: Guti (4), Gyulai,Erdei, Lázok, illetve Domokos (2), László (2).
A legeredményesebb játékosok listája ekképpen fest: 6 gólt szerzett: Gúti László (Turóczy Diszkont), Lázok János (Turóczy Diszkont), 5 alkalommal volt eredményes: Dávis Zsolt (Unisex), Thúróczy Attila (Malom Fc).
Az elkövetkező fordulók menetrendje: IV. forduló: 14.00 órakor: Tölgyfa Söröző - Turóczy Diszkont, 14.50: Avanti - Hercules, 15.40: Unisex - Ez + Az, 16.30: DSE - Malom Fc, 17.20: Fc Border Guard - Lőkösháza, 18.10: Másnaposak - Haki Fc.
V. forduló: 14.00: Lőkösháza - DSE, 14.50: Malom Fc - Unisex, 15.40: Ez + Az - Avanti, 16.30: Hercules - Tölgyfa Söröző, 17.20: Turóczy Diszkont-Bigi Boy, 18.10: Haki Fc - Fc Border Guard.
VI. forduló: 14.00: Bigi Boy - Hercules, 14.50: Tölgyfa Söröző - Ez+Az, 15.40: Avanti - Malom Fc, 16.30: Unisex - Lőkösháza, 17.20: DSE - Haki Fc, 18.10: Fc Border Guard - Másnaposak.
B.N.